Forslag til reviderte foreningspolitiske målTeknas foreningspolitiske mål springer ut av Teknas formål. Foreningspolitiske mål angir overordnet og langsiktig retning for Teknas arbeid og **vedtas av Representantskapet.** Underliggende styringsdokumenter gir utfyllende innhold og tiltak.

Gjennom målene viser Tekna hva som skal til for å være en attraktiv, inkluderende og relevant forening for allemedlemsberettigede. Åpenhet og troverdighet gjennom forankring og involvering er viktige premisser for måloppnåelsen. Tekna jobber mot målene gjennom god kvalitet og høy etisk standard i alt vi gjør.

**Foreningen**

1. *Tekna skal tilby medlemmene utvikling og opplæring gjennom et bredt faglig tilbud, relevante faglige og sosiale nettverk og møteplasser.*
2. *Tekna skal sikre at våre tillitsvalgte og frivillige har god støtte og kompetanse til å utføre sine oppgaver.*
3. *Tekna skal sikre at tillitsvalgte opplever vervet som verdifullt, attraktivt og utviklende. Teknas tillitsvalgte er foreningens viktigste ressurs.*
4. *Tekna skal jobbe for engasjement og frivillighet i foreningen og skal aktivt benytte medlemmenes kompetanse i sitt påvirkningsarbeid.*
5. *Tekna skal ivareta og synliggjøre medlemmenes interesser gjennom å være aktiv i samfunnsdebatten og søke samarbeid både nasjonalt og internasjonalt der det er formålstjenlig.*

**Arbeidslivet**

1. *Tekna skal styrke den norske modellen, arbeide for høy organisasjonsgrad og god tariffavtaledekning i arbeidslivet.*
2. *Tekna skal styrke lønns- og arbeidsvilkår gjennom avtaler i arbeidslivet som sikrer Teknas selvstendighet, fri forhandlingsrett og lokale kollektive forhandlinger.*
3. *Tekna skal jobbe for at lønn brukes som et personalpolitisk virkemiddel. Utdanning, kompetanse, ansvar og innsats skal belønnes.*
4. *Tekna skal jobbe for å sikre medlemmene relevant kompetanse i et arbeidsliv i endring ved at livslang læring er en naturlig del av arbeidsforholdet.*
5. *Tekna skal jobbe for et inkluderende, likestilt, helsefremmende og mangfoldig arbeidsliv, for jobbsikkerhet og universelle velferdsordninger.*

**Samfunnet**

1. *Tekna skal være partipolitisk uavhengig og jobbe for at samfunnsdebatten og politiske beslutninger bygger på kunnskap, kompetanse og et best mulig faktagrunnlag.*
2. *Tekna skal jobbe for bærekraftig utvikling, og formidle at teknisk-naturvitenskapelig kompetanse er nødvendig for å løse nåtidens og fremtidens utfordringer, og for å skape fremtidige arbeidsplasser.*
3. *Tekna skal jobbe for en utdannings- og forskningspolitikk som gir en realfagsundervisning av høy kvalitet på alle nivå, gir best mulige rammevilkår for norsk forskning og sikrer rekrutteringen til teknisk-naturvitenskapelig utdanning.*
4. *Tekna skal jobbe for studentenes rettigheter og vilkår, herunder studiefinansiering som gjør det mulig å være heltidsstudent*.
5. *Tekna skal jobbe for at Norge som kunnskapsnasjon* *verner om akademisk frihet og åpen forskning basert på etisk refleksjon og kritisk tanke.*